ግጭቱ የከፋ ጉዳት እንዳያደርስ የአገር ሽማግሌዎችና ወጣቶች ከፍተኛ ሚና ተጫውተዋል
በኦሮሚያ ክልል ቡኖ በደሌ ዞን ጮራና ዴጋ ወረዳዎች ከሁለት ቀናት በፊት ተከስቶ በነበረው ግጭት በሰው ህይወትና ንብረት ላይ የከፋ ጉዳት እንዳይደርስ የአገር ሽማግሌዎች፣ የአካባቢው የፀጥታ አካላትና ሰላም ወዳድ ወጣቶች ከፍተኛ ሚና መጫወታቸውን መንግስት አስታወቀ።በግጭቱ ምክንያት ከቤት ንብረታቸው ተፈናቅለው የነበሩ ዜጎች ወደ አካባቢያቸው እንዲመለሱ እየተደረገ መሆኑን የመንግስት ኮሚዩኒኬሽን ጉዳዮች ጽህፈት ቤት ኃላፊ ሚኒስትር ዶክተር ነገሪ ሌንጮ ገልጸዋል።በቡኖ በደሌ ዞን ጮራና ዴጋ ወረዳዎች የተከሰተው ግጭት ህጋዊ መሰረት እንደሌለውና በግጭቱ እጃቸው አለበት የተባሉ 43 ግለሰቦች በቁጥጥር ስር ውለው ምርመራ እየተካሄደባቸው መሆኑንም አስታውቀዋል።''በሰው ህይወትና ንብረት ላይ ጉዳቱን ያደረሱት አካላት የትኛውንም ብሄር የማይወክሉ ናቸው'' ብለዋል ሚኒስትሩ።ግጭቱ እንደተከሰተ የአካባቢው የአገር ሽማግሌዎች፣ የጸጥታ አካላትና ወጣቶች ያደረጉት ርብርብ የከፋ ጉዳት እንዳይደርስ ከፍተኛ ሚና እንደነበረውም ተናግረዋል።በግጭቱ ምክንያት የተፈናቀሉ ዜጎችን መልሶ ለማቋቋምና ወደ ቀዬአቸው ለመመለስ የአካባቢው ነዋሪዎች ድጋፍ እያደረጉ መሆኑንም ዶክተር ነገሪ ገልጸዋል።በአሁን ሰዓት ግጭቱ ሙሉ በሙሉ የቆመ ሲሆን በግጭቱ እጃቸው ያለበትን ሰዎች በህግ ተጠያቂ ለማድረግ እንደሚሰራም ተናግረዋል።በአዋጅ የተሰጣቸውን መብትና በህዝብ የተጣለባቸውን ኃላፊነት በአግባቡ በማይወጡ የመገናኛ ብዙሃን ላይ መንግስት ከማስጠንቀቂያ ያለፈ እርምጃ ለመውሰድ በዝግጅት ላይ መሆኑንም ዶክተር ነገሪ አስታውቀዋል።( 